รูดซื้อชุดดำ ดันยอดจ่าย บัตรเครดิต
ยอดการซื้อชุดดำ ดันการใช้จ่ายผ่านบัตรเครดิตช่วง 11 วันเติบโต ด้านผู้ประกอบการบัตรเครดิตรับการใช้จ่ายอาจชะลอลง
26 ต.ค. 2559

ยอดการซื้อชุดดำ ดันการใช้จ่ายผ่านบัตรเครดิตช่วง 11 วันเติบโต ด้านผู้ประกอบการบัตรเครดิตรับการใช้จ่ายอาจชะลอลง 
น.ส.ศุภนีวรรณ จูตระกูล ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารกำลังติดตามแนวโน้มการใช้จ่ายผ่านบัตรในช่วงไตรมาสสุดท้าย แต่ยังเร็วเกินไปที่จะประเมินว่า ภาพรวมจะมีผลกระทบจากบรรยากาศในประเทศหรือไม่ จึงยังคงเป้าหมายการใช้จ่ายผ่านบัตรเติบโต 7-8% คิดเป็นมูลค่า 3.53 แสนล้านบาท
อย่างไรก็ดี ในช่วงเกือบ 2 สัปดาห์ที่ผ่านมา เดิมมองว่าการใช้จ่ายอาจจะนิ่ง แต่กลับพบว่ายังมีการใช้จ่ายผ่านบัตรอย่างต่อเนื่องในกลุ่มห้างสรรพสินค้าจากการซื้อเสื้อผ้าชุดสีดำ ทว่าเป็นภาพของการใช้จ่ายที่ไม่ใช่สถานการณ์ปกติ ดังนั้น จึงต้องใช้เวลาอีกสักพักเพื่อดูภาพรวมที่แท้จริงในช่วงที่เหลือของปี ซึ่งธนาคารกสิกรไทยมีการใช้จ่ายผ่านบัตรเป็นอันดับ 1 ของตลาด
ทั้งนี้ ธนาคารได้ยกเลิกการจัดกิจกรรมการตลาดกระตุ้นการใช้จ่ายทั้งหมดที่วางไว้ในช่วงไตรมาส 4 ขณะที่แคมเปญส่งเสริมการขายยังมีปกติที่ร้านค้าพันธมิตร โดยแนวโน้มการใช้จ่ายในไตรมาส 4 ในหมวดห้างสรรพสินค้ายังพอไปได้ เช่นเดียวกับหมวดการท่องเที่ยว เพราะส่วนใหญ่วางแผนและชำระเงินล่วงหน้า
นางธีรนุช ขุมทรัพย์ ผู้ช่วยกรรมการผู้จัดการ สายงานพัฒนาผลิตภัณฑ์ธุรกิจลูกค้ารายย่อย ธนาคารธนชาต กล่าวว่า ยอมรับว่าในช่วงวันที่ 14 ต.ค. การใช้จ่ายมีการหยุดชะงัก แต่หลังจากนั้นก็เริ่มกลับมาดีขึ้น แม้จะไม่หวือหวามาก เห็นจากภาพการบริโภคในช่วงวันหยุดยาว 3 วันชะลอลง จากปกติการใช้จ่ายในช่วงวันหยุดยาวจะเพิ่มขึ้นอย่างมาก
ทั้งนี้ ประเมินว่าภาพรวมการใช้จ่ายในช่วงไตรมาส 4 อาจชะลอลง 5-10% จากการหยุดจัดกิจกรรมการตลาดเพื่อกระตุ้นการใช้จ่าย ซึ่งตามสถิติการใช้จ่ายผ่านบัตรต่อเดือนเฉลี่ย 2,500 ล้านบาท โดยเป็นการใช้จ่ายในไตรมาส 4 เป็นสัดส่วนมากที่สุด คิดเป็น 30% ปัจจุบันธนาคารมีฐานบัตร 5 แสนใบ แต่ขณะนี้ยังไม่ปรับลดประมาณการ เพราะรูปแบบบัตรเครดิตธนชาตค่อนข้างเฉพาะกลุ่ม จึงอาจไม่มีผลลดลงเหมือนผู้ประกอบการรายอื่น
น.ส.ณญาณี เผือกขำ กรรมการผู้จัดการ บริษัทอยุธยา แคปปิตอล เซอร์วิสเซส (กรุงศรี คอนซูมเมอร์) กล่าวว่า เตรียมพิจารณาปรับลดประมาณการเติบโตปีนี้จากที่ตั้งไว้ 15% หลังประเมินว่า ไตรมาส 4 ซึ่งเป็นสัดส่วนใช้จ่าย 40% ของทั้งปีอาจชะลอลง เพราะ 10 วันที่ผ่านมาการใช้จ่ายผ่านบัตรกรุงศรีลดลงพอสมควร อีกทั้งบริษัทหยุดการโปรโมทกิจกรรมการตลาดในสื่อหลัก เป็นส่วนหนึ่งที่ลดการกระตุ้นการใช้จ่ายลูกค้าโดยปริยาย